Egyik olaszóra sodrán,

ím a kérdés felmerült:

milyen nyelv a magyar, s hogy hát

Európába hogy` került ?

Elmeséltem, ahogy tudtam,

mire képes a magyar.

Elmondtam, hogy sok, sok rag van,

s hogy némelyik mit takar,

És a szókincsben mi rejlik,

a rengeteg árnyalat,

példaként vegyük csak ezt itt:

ember, állat hogy` halad?

Elmondtam, hogy mikor járunk,

mikor mondom, hogy megyek.

Részeg, hogy dülöngél nálunk,

s milyen, ha csak lépkedek.

Miért mondom, hogy botorkál

gyalogol, vagy kódorog,

s a sétáló szerelmes pár

miért éppen andalog?

A vaddisznó, hogyha rohan,

nem üget, de csörtet, és

bár alakra majdnem olyan,

miért más a törtetés?

Mondtam volna még azt is hát,

aki fut, mért nem lohol?

Mért nem vág, ki mezőn átvág,

de tán vágtat valahol.

Aki tipeg, mért nem libeg,

s ez épp úgy nem lebegés,

minthogy nem csak sánta biceg,

s hebegés sem rebegés!

Mit tesz a ló, ha poroszkál,

vagy pedig, ha vágtázik?

És a kuvasz, ha somfordál ,

avagy akár bóklászik.

Lábát szedi, aki kitér,

a riadt őz elszökell.

Nem ront be az, aki betér.

más nyelven hogy` mondjam el?

Jó lett volna szemléltetni,

botladozó mint halad,

avagy milyen őgyelegni?

Egy szó – egy kép – egy zamat!

Aki “slattyog”, mért nem “lófrál”?

Száguldó hová szalad?

Ki vánszorog, mért nem kószál?

S aki kullog, hol marad?

Bandukló mért nem baktat?

És ha motyog, mit kotyog?

Aki koslat, avagy kaptat,

avagy császkál és totyog?

Nem csak árnyék, ami suhan,

s nem csak a jármű robog,

nem csak az áradat rohan,

s nem csak a kocsi kocog.

Aki cselleng, nem csatangol,

ki “beslisszol”, elinal,

nem “battyog” az, ki bitangol,

ha mégis: a mese csal!

Hogy a kutya lopakodik,

sompolyog, majd meglapul,

s ha ráförmedsz, elkotródik .

hogy mondjam ezt olaszul?

Másik, erre settenkedik,

sündörög, majd elterül.

Ráripakodsz, elódalog,

hogy mondod ezt németül?

Egy csavargó itt kóborol,

lézeng, ődöng, csavarog,

lődörög, majd elvándorol,

s többé már nem zavarog.

Ám egy másik itt tekereg,

elárulja kósza nesz,

itt kóvályog, itt ténfereg.

Franciául hogy` van ez?

S hogy a tömeg mért özönlik,

mikor tódul vagy vonul,

vagy hömpölyög , s mégsem ömlik,

hogy mondjam ezt angolul?

Aki surran, mért nem oson,

vagy miért nem lépeget?

Mindezt csak magyarul tudom,

s tán csak magyarul lehet …!